
גוי גדול – במה גדולה מעלתו של עם ישראל?
בפרשת כי תבוא אנו פוגשים את מקרא הביכורים. בפסוק נאמר: "אֲרַמִּי אֹבֵד אָבִי, וַיֵּרֶד מִצְרַיְמָה... וַיְהִי שָׁם לְגוֹי גָּדוֹל עָצוּם וָרָב" (דברים כו, ה). יש לעיין: מהי משמעות הביטוי "גוי גדול"? במה מתבטאת גדולתו של עם ישראל?
נראה שכדי להבין זאת יש להתבונן במקומות נוספים בספר דברים שבהם מופיע ביטוי זה.
בפרשת ואתחנן נאמר: "וּשְׁמַרְתֶּם וַעֲשִׂיתֶם, כִּי הִיא חָכְמַתְכֶם וּבִינַתְכֶם לְעֵינֵי הָעַמִּים... וְאָמְרוּ: רַק עַם חָכָם וְנָבוֹן הַגּוֹי הַגָּדוֹל הַזֶּה" (דברים ד, ו).
ובהמשך: "כִּי מִי גוֹי גָּדוֹל אֲשֶׁר לוֹ אֱ-לֹהִים קְרֹבִים אֵלָיו, כַּה' אֱ-לֹהֵינוּ בְּכָל קָרְאֵנוּ אֵלָיו" (שם, ז). 
ועוד נאמר: "וּמִי גוֹי גָּדוֹל אֲשֶׁר לוֹ חֻקִּים וּמִשְׁפָּטִים צַדִּיקִם כְּכָל הַתּוֹרָה הַזֹּאת" (שם, ח). 
נראה ששלושת הפסוקים הללו מלמדים על שלושה יסודות המייחדים את עם ישראל.
היסוד הראשון הוא התורה - חכמתה האלוקית של התורה: "כי היא חכמתכם ובינתכם". 
היסוד השני הוא הצדק והיושר - התורה מעניקה לאדם מערכת של חוקים ומשפטים צדיקים וישרים.
היסוד השלישי הוא הקרבה אל הקב"ה, הבאה לידי ביטוי בכוחה של התפילה: "כי מי גוי גדול אשר לו אלוהים קרובים אליו".
אפשר לומר ששלושת היסודות הללו מקבילים לשלושת הדברים שעליהם העולם עומד: תורה, עבודה וגמילות חסדים (אבות א, ב). התורה היא החכמה; העבודה היא התפילה; וגמילות החסדים היא הצדק והיושר שבין אדם לחברו. אלו גם שלושת כוחות האדם: המחשבה – תורה, הדיבור – תפילה, והמעשה – גמילות חסדים.
בהגדה של פסח דורשים את הפסוק: "ויהי שם לגוי" – מלמד שהיו ישראל מצוינים שם.
משמעות הדבר היא שעם ישראל שמר על ייחודו גם בהיותו בגלות מצרים. הוא לא נטמע בין האומות, אלא נשאר עם בפני עצמו.
זהו ייעודו של עם ישראל, כפי שנאמר: "הֶן עָם לְבָדָד יִשְׁכֹּן, וּבַגּוֹיִם לֹא יִתְחַשָּׁב" (במדבר כג, ט(.
כאשר עם ישראל שומר על ייחודו ועל תורתו, הוא נשאר קיים לדורות. ואכן, בעוד עמים רבים נטמעו ונעלמו במשך ההיסטוריה, עם ישראל נשאר קיים, בזכות התורה והמצוות המאחדות אותו ומעניקות לו את זהותו המיוחדת.
גם המן הרשע הכיר בכך, באומרו: "יֶשְׁנוֹ עַם אֶחָד מְפֻזָּר וּמְפֹרָד בֵּין הָעַמִּים... וְדָתֵיהֶם שֹׁנוֹת מִכָּל עָם" (אסתר ג, ח). 
דווקא השונות הזאת היא ששמרה על קיומו של עם ישראל לאורך כל הדורות.
עוד דורשת ההגדה את המשך הפסוק: "גדול, עצום ורב". על המילה "רב" מביאה ההגדה את הפסוק: "רְבָבָה כְּצֶמַח הַשָּׂדֶה נְתַתִּיךְ... וָאֶעֱבֹר עָלַיִךְ וָאֶרְאֵךְ מִתְבּוֹסֶסֶת בְּדָמָיִךְ, וָאֹמַר לָךְ: בְּדָמַיִךְ חֲיִי" (יחזקאל טז, ז-ו). 
לכאורה היה מקום להביא פסוק אחר העוסק בריבוי בני ישראל, כגון: "וה' אלוקיך הרבה אותך והנך היום ככוכבי השמים לרוב" (דברים א, י). מדוע נבחר דווקא הפסוק מיחזקאל?
נראה שחז"ל הבינו שהמילה "ורב" אינה מתארת רק ריבוי כמותי, אלא בעיקר גדלות רוחנית. בפסוק שביחזקאל מודגש כי הקב"ה החיה את עם ישראל באמצעות שני הדמים – דם הפסח ודם המילה. באמצעות המצוות הללו התקדש עם ישראל ונבדל מן האומות.
הקדושה של עם ישראל אינה נובעת רק ממספרו, אלא בעיקר מן המצוות. לכן אנו מברכים: "אשר קדשנו במצוותיו" - המצוות הן המקדשות את האדם ואת האומה.
נמצא אפוא, שהפסוק "ויהי שם לגוי גדול עצום ורב" כולל שני ממדים של גדלות: גדלות כמותית וגדלות רוחנית. אולם עיקר גדולתו של עם ישראל איננה בכוחו הגשמי או במספרו, אלא במעלתו הרוחנית – בתורה, בתפילה, במידות הטובות ובגמילות החסדים.
יהי רצון שנזכה להיות באמת "גוי גדול"  - עם המצטיין בתורתו, בתפילתו, במעשיו הטובים ובחסדו עם הבריות, ובכך נקדש שם שמים בעולם.

ההשתחוויה במקדש – חלק מעצם העמידה לפני ה'
בפרשת כי תבוא, בסיום פרשת הביכורים, נאמר: "וְהִשְׁתַּחֲוִיתָ לִפְנֵי ה' אֱלֹקֶיךָ" (דברים כו, י). 
בעל "אדרת אליהו" (שם) מבאר שאין זו הלכה מיוחדת השייכת דווקא למצוות הביכורים, אלא דין כללי: כל הנכנס לעזרה, מכל סיבה שהיא, צריך להשתחוות לפני יציאתו. על פי זה מובנת גם לשון המשניות במסכת תמיד, החוזרת כמה פעמים על הביטוי: "השתחווה ויצא". 
על יסוד זה ביאר הגרי"ד סולובייצ'יק זצ"ל את דברי הרמב"ם (הלכות ביאת המקדש ב, ד). הרמב"ם פוסק שכהן שנכנס לעזרה ביאה ריקנית – כלומר, ללא צורך של עבודה או השתחוויה – לוקה, ואם נכנס לקודש הקודשים ביאה ריקנית, חייב מיתה בידי שמים.
בעל "כסף משנה" (שם) דייק מלשון הסמ"ג, שאפילו אם השתחווה, כל שלא עבד עבודה – עדיין נחשבת כניסתו לביאה ריקנית. אולם מדברי הרמב"ם משמע אחרת: עצם ההשתחוויה מפקיעה את הכניסה מגדר ביאה ריקנית, אף שאין היא עבודה ממש. ההשתחוויה עצמה מהווה קיום של עמידה לפני ה' במקדש.
על פי יסוד זה ביאר הגרי"ד גם את הסוגיה במסכת סנהדרין (ס, ע"ב). שם מבואר שהעובד עבודה זרה כדרכה חייב מיתה, אולם בארבע עבודות – זביחה, הקטרה, ניסוך והשתחוויה – חייב אף אם אין זו דרך עבודתה של אותה עבודה זרה. 
מדוע דווקא השתחוויה? הרי אין היא עבודה במובן הרגיל. הסביר הגרי"ד, שהשתחוויה היא מעשה המבטא את עצם העמידה לפני האלוה. כשם שבמקדש ההשתחוויה היא קיום בפני עצמו, כך גם בעבודה זרה – עצם ההשתחוויה מבטאת הכרה ועבודה, ולכן היא מחייבת אפילו כאשר אין זו דרך עבודתה של אותה עבודה זרה.
על פי אותו יסוד הוסיף הגרי"ד, שיש מקום לומר שאף המתפלל לעבודה זרה, אפילו אם אין זו דרך עבודתה, יהיה חייב, משום שהתפילה אף היא מבטאת עמידה לפני האלוה. כפי שנאמר: "כִּי בֵיתִי בֵּית תְּפִלָּה יִקָּרֵא", הרי שהתפילה היא מעבודות הפנים של המקדש.
עוד הביא הרב שכטר שליט"א בשם הגרי"ד, בשם אחד מן הקדמונים, לבאר מדוע תיקנו חז"ל כריעה בברכת "מודים". לאחר ברכת "רצה", שבה אנו מבקשים שתתקבל תפילתנו כאילו הקרבנו קרבן לפני ה', נחשב המתפלל כאילו הוא עומד בעזרה. וכשם שכל הנכנס לעזרה צריך להשתחוות לפני יציאתו, כך גם המתפלל – לאחר שסיים את ברכת "רצה" ונחשב כעומד לפני ה' במקדש – כורע ומשתחווה בברכת "מודים", כביטוי לעמידתו לפני השכינה.
נמצאנו למדים, שההשתחוויה אינה רק תנועה של הכנעה, אלא ביטוי עמוק לעמידת האדם לפני הקב"ה. כאשר אדם זוכה לעמוד לפני ה', ראוי שיבטא זאת בענווה, בהכנעה ובהכרה שכל כולו עומד לפני מלך מלכי המלכים.

"וְשָׂם בַּסָּתֶר" – סכנת הצביעות
בפרשת כי תבוא נאמר: "אָרוּר הָאִישׁ אֲשֶׁר יַעֲשֶׂה פֶסֶל וּמַסֵּכָה, תּוֹעֲבַת ה', מַעֲשֵׂה יְדֵי חָרָשׁ, וְשָׂם בַּסָּתֶר... וְעָנוּ כָל הָעָם וְאָמְרוּ אָמֵן) "דברים כז, טו(.
יש להתבונן: מהו הדגש במילים "ושם בסתר"? וכי חומרת העבודה הזרה תלויה בכך שהיא נעשית בסתר?
נראה שהפסוק מלמד אותנו יסוד חשוב. לא רק עצם החטא חמור, אלא גם הצביעות המתלווה אליו. האדם עושה את המעשה האסור בסתר, ואילו כלפי חוץ הוא מציג את עצמו כאדם ישר, ירא שמים וצדיק. הוא מסתיר את מעשיו האמיתיים ומטעה את הבריות לחשוב שהוא אדם הגון.
זו סכנה גדולה. כאשר אדם חוטא בגלוי, יודעים להיזהר ממנו. אולם כאשר הוא עוטה מסכה של צדקות, בעוד שבסתר הוא עושה מעשים חמורים, קשה לעמוד על טיבו, והנזק שהוא עלול לגרום גדול הרבה יותר.
אין הכוונה רק לעבודה זרה. זהו מסר כללי לכל עבודת ה'. האדם צריך לשאוף לכך שפנימיותו תהיה תואמת את חיצוניותו. לא להיראות צדיק כלפי הבריות בלבד, אלא להיות אדם ישר ונאמן גם כאשר איש אינו רואה אותו.
זהו אחד המבחנים הגדולים של עבודת ה' – כיצד האדם מתנהג כאשר הוא נמצא לבדו, ללא עיני הבריות. שם מתגלה אישיותו האמיתית.
יהי רצון שנזכה להיות אנשים של אמת, שלא תהיה סתירה בין הפנים לבין החוץ, ונעבוד את הקב"ה ביושר, בתמימות ובלב שלם.

"אָרוּר אֲשֶׁר לֹא יָקִים" – האחריות להעמיד את התורה
בפרשת כי תבוא נאמר: "אָרוּר אֲשֶׁר לֹא יָקִים אֶת דִּבְרֵי הַתּוֹרָה הַזֹּאת לַעֲשׂוֹת אוֹתָם" (דברים כז, כו).
הרמב"ן בפירושו לתורה (שם) מביא מדברי חז"ל, המבארים שהכוונה היא למי שאינו מגביה את ספר התורה. לכאורה הדברים תמוהים: וכי משום שאדם לא הגביה את ספר התורה הוא בכלל "ארור"? מהי חומרת הדבר?
נראה שמשמעות הדברים עמוקה הרבה יותר. אין הכוונה רק למעשה הטכני של הגבהת ספר התורה, אלא לרעיון העומד מאחוריו – להגביה את התורה, לרומם אותה ולהעמידה במרכז החיים.
רעיון זה קשור למהותה של פרשת כי תבוא. בפרשה מתוארת ברית ערבות מואב, ובה נאמרו הברכות והקללות. יש לעמוד על כך שבעל "הלכות גדולות" מנה את הברכות והקללות במניין המצוות, ולכאורה הדבר טעון ביאור: הרי מדובר באירוע חד-פעמי ולא במצווה הנוהגת בכל הדורות.
נראה שהיסוד שמנה בעל "הלכות גדולות" אינו עצם המעמד, אלא העיקרון שהתחדש בו – הערבות ההדדית. במעמד זה נעשו ישראל ערבים זה לזה, כפי שלמדו חז"ל מן הפסוק: "הַנִּסְתָּרֹת לַה' אֱלֹקֵינוּ וְהַנִּגְלֹת לָנוּ וּלְבָנֵינוּ עַד עוֹלָם" (דברים כט, כח). מכאן למדנו שכל ישראל נושאים באחריות לכך שגם חבריהם יקיימו את התורה והמצוות (עיין מסכת סנהדרין מג, ע"ב).
על פי זה ניתן להבין גם את משמעות דברי חז"ל. "ארור אשר לא יקים את דברי התורה הזאת" אינו מתייחס רק למי שאינו מגביה את ספר התורה בידיו, אלא למי שאינו מגביה את התורה בחיי הציבור. אדם הדואג רק לעבודת ה' הפרטית שלו, ואינו פועל להשפיע על אחרים, לעודד אותם ולהקריבם לתורה ולמצוות – חסר את יסוד הערבות ההדדית שהתחדשה בברית ערבות מואב.
עלינו לזכור שאין אנו עובדים את ה' כיחידים בלבד. אנו אומה שלמה העובדת את ה', ומתוך כך מוטלת על כל אחד ואחד האחריות לדאוג שגם חברו יזכה לחיי תורה ומצוות. אין די בכך שהאדם ישמור תורה ומצוות בעצמו; עליו להשתדל, ככל יכולתו, להשפיע גם על סביבתו ולהרבות את כבוד התורה בישראל.
יהי רצון שנזכה להגביה את התורה לא רק בידינו, אלא גם במעשינו, להשפיע על אחרים באהבה ובמאור פנים, ולחזק את קיומה של התורה בכלל ישראל.

"והאר עינינו בתורתך" – תפילה על מנהיגי התורה
אחד מן הפירושים המעניינים מובא בשם רבי עקיבא איגר על התפילה שאנו אומרים בכל יום: "והאר עינינו בתורתך".
לכאורה יש לשאול: כיצד כל אדם מתפלל תפילה זו? הרי ישנם אנשים שאינם תלמידי חכמים ואף אינם עוסקים בתורה באופן קבוע. מה משמעות בקשתם: "והאר עינינו בתורתך"?
נראה לבאר, שאין הכוונה דווקא שכל אחד יהיה תלמיד חכם גדול, אלא שתפילתנו היא על עיני העדה - על חכמי התורה ומנהיגיה. חז"ל מכנים את מנהיגי ישראל בשם "עיני העדה' "שכן הם המאירים את דרכה של האומה ומורים לה את הדרך אשר תלך בה.
לכן אנו מתפללים שהקב"ה יאיר את עיניהם בתורתו, כדי שיוכלו לפסוק את ההלכה לאמיתה ולהנהיג את עם ישראל על פי דרכה של תורה.
על פי זה ניתן להבין גם את הקללה המופיעה בפרשת כי תבוא: "וְהָיִיתָ מְשֻׁגָּע מִמַּרְאֵה עֵינֶיךָ אֲשֶׁר תִּרְאֶה" (דברים כח, לד). 
אפשר לפרש ש"מראה עיניך" רומז ל"עיני העדה" – למנהיגים. אחת הקללות הקשות ביותר היא מצב שבו מנהיגי העם אינם ראויים להנהגה, אינם מונחים על פי התורה ואינם מסוגלים להוביל את הציבור בדרך הישרה. כאשר ההנהגה אינה הנהגה של תורה, כל הציבור עלול להיפגע מכך.
לעומת זאת, הברכה הגדולה היא שעם ישראל יזכה למנהיגי אמת, שתורת ה' תהיה נר לרגליהם, והם ינהיגו את העם ביושר, בחכמה וביראת שמים.
יהי רצון שנזכה שתתקיים בנו תפילתנו: "והאר עינינו בתורתך "- שהקב"ה יאיר את עיניהם של חכמי ישראל ומנהיגיו, ויזכו להורות לעם את הדרך הישרה על פי התורה וההלכה, לטובת כלל ישראל.

דבר הלכה: שינוי השם מדרכי התשובה
א. מקור דברי הרמב"ם
כתב הרמב"ם (הלכות תשובה ב, ד) שמדרכי התשובה הן: להרבות בצעקה ובתחנונים לפני ה', להרבות בצדקה, להתרחק מן החטא, לשנות את השם, לשנות את המעשים ולגלות ממקומו.
בעל ה"כסף משנה" (שם) מבאר שכל הדברים הללו מקורם בדברי הגמרא במסכת ראש השנה (טז ע"ב), שם אמר רבי יצחק:
ארבעה דברים מקרעין גזר דינו של אדם, ואלו הן: צדקה, צעקה, שינוי השם ושינוי מעשה. ויש אומרים: אף שינוי מקום.
לדעת ה"יש אומרים", שינוי המקום הוא עניין הגלות שהזכיר הרמב"ם, שכן הגלות מכפרת על העוון מפני שהיא גורמת לאדם להיכנע ולהיות שפל רוח.
נמצא שכל הדרכים שמנה הרמב"ם מקורן בסוגיה זו.

ב. משמעותו של שינוי השם
ברצוננו לעמוד על משמעותו של שינוי השם. נראה, שאין עניינו רק החלפת שם בפועל, אלא ביטוי לכך שבעל התשובה אינו עוד אותו אדם שחטא, אלא אדם חדש ששינה את דרכיו.
יסוד זה יובן היטב לאור ההשוואה שבין בעל התשובה לבין הנכרי שנתגייר.

ג. ההשוואה בין בעל התשובה לגר שנתגייר
חז"ל אמרו במסכת יבמות (כב, ע"א) שגר שנתגייר הרי הוא "כקטן שנולד". כן מבואר בדברי הרמב"ן בפירושו לתורה (שמות ב, טז), שהמתגיירים נוהגים לקרוא לעצמם שם חדש בישראל.
שינוי השם מבטא אפוא את לידתו המחודשת של הגר ואת זהותו החדשה.
מכאן ניתן ללמוד גם על בעל התשובה. כאשר הרמב"ם כותב שמדרכי התשובה היא שינוי השם, הכוונה היא להדגיש שבעל התשובה אינו אותו אדם שהיה קודם לכן, אלא אדם חדש שדרכיו השתנו.

ד. הטבילה כביטוי ללידה מחודשת
יסוד זה מתבאר גם בדברי המהרי"ל (הלכות יום הכיפורים, סימן ג). המהרי"ל מבאר שהמנהג לטבול בערב יום הכיפורים אינו משום טומאת קרי בלבד, אלא בעיקר משום תשובה. לכן גם זקנים טובלים.
בהמשך דבריו הוא מוסיף שגם גר שנתגייר טובל משום תשובה. נמצא שגם כאן קיימת הקבלה בין הגר לבין בעל התשובה.
נראה שעצם הטבילה מבטאת חזרה אל הראשית: הן מצד בריאת העולם, שבה נאמר "ורוח אלוקים מרחפת על פני המים", והן מצד יצירת האדם, שתחילתה בתוך מי השפיר. משום כך הטבילה מסמלת לידה מחודשת.
גם בעל התשובה טובל כדי לחוש שהוא פותח חיים חדשים בעבודת ה'.

ה. התשובה כבריאה חדשה
רעיון זה עולה גם מן הירושלמי (ראש השנה, פרק ד, הלכה ח), שם נאמר שכאשר ישראל נכנסים לדין בראש השנה ויוצאים זכאים, אומר להם הקב"ה שהם נחשבים "כאילו נבראתם ברייה חדשה".
מכאן שהתשובה אינה רק מחיקת החטא, אלא יצירת מציאות חדשה באדם.

ו. הקבלה בין סדר התשובה לסדר הגיור
ניתן להוסיף שתהליך התשובה מקביל במידה מסוימת לתהליך הגיור.
בבעל התשובה יש שלושה יסודות: עזיבת החטא, חרטה וקבלה לעתיד.
בדומה לכך, בגיור:
· המילה מבטאת את הניתוק מן העבר – כנגד עזיבת החטא.
· הטבילה מבטאת את ההתחדשות – כנגד החרטה וההיטהרות.
· קבלת המצוות מבטאת את המחויבות לעתיד – כנגד הקבלה לעתיד.
אמנם אין זו הקבלה הלכתית אלא רעיונית, אך היא מאירה את משמעות התשובה כלידה רוחנית מחודשת.

ז. הלכה למעשה
למעשה אין מנהג ישראל שבעל תשובה משנה את שמו, ונראה שאין זו הוראה מעשית אלא ביטוי רעיוני לכך שהאדם נעשה כברייה חדשה.
ייתכן שדברי הרמב"ם באים לידי ביטוי בעיקר במי שהמיר את דתו ושינה את שמו לשם נכרי, שכאשר הוא שב ליהדותו חוזר הוא לשם יהודי.
מכל מקום, עיקר כוונת הרמב"ם היא שבעל התשובה יראה את עצמו כאדם חדש, אשר עזב את דרכיו הראשונות ופונה מעתה לעבודת ה' בלב שלם.
